## Zakon o rudarstvu (pročišćeni tekst)

### NN 190/2003 (3.12.2003.), Zakon o rudarstvu (pročišćeni tekst)

# ODBOR ZA ZAKONODAVSTVO HRVATSKOGA SABORA

2987

Na
temelju članka 45. Zakona o izmjenama i dopunama Za­kona o rudarstvu (»Narodne
novine«, br. 114/01.), Odbor za zakonodavstvo Hrvatskoga sabora, na sjednici
30. rujna 2003., utvrdio je pročišćeni tekst Zakona o rudarstvu

Pročišćeni
tekst Zakona o rudarstvu obuhvaća Zakon o rudarstvu (»Narodne novine«, br.
27/91.) te njegove izmjene i dopune objavljene u »Narodnim novinama«, br.
26/93., 92/94., 35/95. – pročišćeni tekst i 114/01. u kojima je naznačeno vrijeme
njihova stupanja na snagu.

Klasa:
310-06/01-01/01
Zagreb, 30. rujna 2003.

Predsjednik
Odbora za zakonodavstvo
Hrvatskoga sabora
**Josip** **Leko****, dipl****. iur****.,** v. r.

## ZAKON

### O RUDARSTVU (pročišćeni tekst)

I.
OPĆE ODREDBE

Članak
1.

Rudno
blago je dobro od interesa za Republiku Hrvatsku, ima njezinu osobitu zaštitu i
iskorištava se pod uvjetima i na na­čin koji su propisani ovim Zakonom.

Rudno
blago je u vlasništvu Republike Hrvatske.

Članak
2.

Rudnim
blagom, prema ovom Zakonu, smatraju se sve organske i neorganske mineralne
sirovine koje se nalaze u čvrstom, tekućem ili plinovitom stanju u prvobitnom
ležištu, u nanosima, jalovištima, talioničkim troskama ili prirodnim
rastopinama (u daljnjem tekstu: mineralne sirovine).

Članak
3.

Mineralnim
sirovinama, prema ovom Zakonu, smatraju se:

1.
energetske mineralne sirovine – sve vrste fosilnog ugljena, ugljikovodici u
čvrstom, tekućem ili plinovitom stanju, sve vrste bituminoznih i uljnih
stijena, ostali plinovi koji se nalaze u zemlji i radioaktivne mineralne
sirovine,

2. mineralne
sirovine iz kojih se mogu proizvoditi metali i njihovi spojevi,

3.
nemetalne mineralne sirovine – grafit, sumpor, magnezit, fluorit, barit,
azbest, tinjac, fosfat, gips, kalcit, kreda, bentonitna glina, kremen, kremeni
pijesak, kaolin, keramička i vatrostalna glina, feldspat, talk, tuf, sirovine
za proizvodnju cementa i vapna, te karbonatne i silikatne sirovine za
industrijsku preradu,

4.
arhitektonsko-građevni kamen,

5. sve
vrste soli i solnih voda,

6.
mineralne i geotermalne vode iz kojih se mogu pridobivati mineralne sirovine
ili koristiti akumulirana toplina u energetske svrhe, osim mineralnih i
termalnih voda koje se koriste u ljekovite, balneološke i rekreativne svrhe ili
kao vode za piće,

7.
tehničko-građevni kamen, građevni pijesak i šljunak te ciglarska glina.

Članak
4.

Odredbe
ovoga Zakona odnose se na istraživanje i eksploataciju mineralnih sirovina koje
se nalaze u zemlji ili na njenoj površini, na riječnom, jezerskom ili morskom
dnu ili ispod njega u unutarnjim morskim vodama ili teritorijalnom moru u
granicama Republike Hrvatske ili u podmorju Jadranskog mora izvan državnog
područja do granica sa susjedima.

Iznimno
od odredbe stavka 1. ovoga članka eksploatacija obnovljivih ležišta građevnog
pijeska i šljunka iz korita i s obala vodotoka, jezera, umjetnih objekata za
skupljanje vode, uređenog i neuređenog inundacijskog područja, iz ušća rijeka,
koje se ulijevaju u more i kanala spojenih s morem provodi se po propisima o
vodama.

Članak
5.

Rudarski
radovi su radovi koji se izvode u svrhu istraživanja i eksploatacije mineralnih
sirovina.

Članak
6.

Istraživanjem
mineralnih sirovina, prema ovom Zakonu, smatraju se radovi i ispitivanja kojima
je svrha utvrditi posto­janje, položaj i oblik ležišta mineralnih sirovina,
njihovu kvalitetu i količinu, te uvjete eksploatacije.

Ne
smatraju se istraživanjem mineralnih sirovina prema ovom Zakonu: geološka
prospekcija terena, geološka, geokemijska, geofizička, pedološka i geomehanička
ispitivanja koja se obavljaju radi pronalaženja minerala ili izrade kompleksne
geo­loške karte, te ispitivanja tla i istraživanja u znanstvene svrhe i slično.

Članak
7.

Eksploatacijom
mineralnih sirovina, prema ovom Zakonu, smatra se vađenje iz ležišta i
oplemenjivanje mineralnih sirovina.

Eksploatacijom
nafte i prirodnog plina, prema ovom Zakonu, smatra se i transport nafte, plina
i kondenzata lokalnim naftovodima i plinovodima, kada su u tehnološkoj svezi s
odobrenim eksploatacijskim poljima, te skladištenje ugljikovodika u geološ­kim
strukturama.

Eksploatacijom
arhitektonsko-građevnog kamena, prema ovom Zakonu, smatra se vađenje kamena iz
ležišta i oblikovanje istog u blokove na kamenolomu.

Oplemenjivanjem
mineralnih sirovina, prema ovom Zakonu, smatra se odabiranje, sortiranje,
drobljenje, mljevenje i sušenje mineralne tvari, odvajanje korisnog minerala od
prateće jalovine te odvajanje pojedinih mineralnih komponenata, kao i
odstranjivanje nečistoća i vode iz nafte i prirodnog plina kad su navedene
radnje u tehnološkoj svezi s istraživanjem i eksploatacijom.

Članak
8.

Rudarskim
objektima i postrojenjima, prema ovom Zakonu, smatraju se:

1.
objekti i postrojenja koji su izravno vezani za radove na istraživanju i
eksploataciji mineralnih sirovina, kad se oni izvode podzemno, uključivši i
izvozna postrojenja iz jame s tornjem te postrojenja za istraživanje i
eksploataciju nafte i prirodnog plina,

2.
objekti i postrojenja koji su izravno vezani za radove na istraživanju i
eksploataciji mineralnih sirovina iz članka 3. točke 1. do 6. ovoga Zakona, kad
se oni izvode površinski,

3.
objekti i postrojenja koji su izravno vezani za radove na istraživanju i
eksploataciji mineralnih sirovina iz članka 3. točke 7. ovoga Zakona, kad se
oni izvode površinski,

4.
objekti i postrojenja koji su neizravno vezani za radove na istraživanju i
ekploataciji energetskih mineralnih sirovina – lokalni naftovodi s utovarnim
stanicama te lokalni plinovodi s mjernoredukcijskim stanicama u koje ulazi plin
pod tlakom s eksploatacijskih polja te drugi tehnološki cjevovodi u svezi s
eksploatacijskim poljima,

5.
objekti i postrojenja koji su neizravno vezani za radove na istraživanju i
eksploataciji mineralnih sirovina iz članka 3. točke 2. do 7. ovoga Zakona.

Članak
9.

Odobrenje
za istraživanje mineralnih sirovina ili rudarsku koncesiju za eksploataciju
mineralnih sirovina može se izdati, odnosno dodijeliti pravnoj osobi sa
sjedištem u Republici Hrvat­skoj registriranoj za obavljanje te djelatnosti (u
daljnjem tekstu: trgovačko društvo) i fizičkoj osobi koja u Republici Hrvatskoj
ima registriran obrt za obavljanje istraživanja ili eksploataciju mineralnih
sirovina (u daljnjem tekstu: obrtnik).

Odobrenje
za istraživanje i rudarsku koncesiju za eksploataciju nafte i prirodnog plina
izdaje, odnosno dodjeljuje, na osnovi zahtjeva, a prema odredbama ovoga Zakona
Vlada Republike Hrvatske.

Odobrenje
za istraživanje i rudarsku koncesiju za eksploataciju svih ostalih mineralnih
sirovina izdaje, odnosno dodjeljuje, na osnovi zahtjeva, a prema odredbama
ovoga Zakona, Ministarstvo gospodarstva, odnosno ured državne uprave u jedinici
područne (regionalne) samouprave nadležan za poslove rudarstva.

Članak
10.

Pravo
na istraživanje ili eksploataciju mineralnih sirovina na određenom području
trgovačko društvo i obrtnik ostvaruju na osnovi odobrenja ili rudarske
koncesije tijela državne uprave nadležnog za poslove rudarstva.

Odobrenje
ili rudarska koncesija iz stavka 1. ovoga članka ne mogu se bez suglasnosti
tijela državne uprave koji ih je izdao prenositi na drugu fizičku ili pravnu
osobu i ne mogu biti predmetom stečajnog postupka.

Postupci
uređeni ovim Zakonom provode se prema odredbama Zakona o općem upravnom
postupku, ako ovim Zakonom nije drukčije određeno.

Članak
11.

Za
eksploataciju mineralnih sirovina trgovačko društvo i obrtnik plaćaju naknadu.

Naknada
za eksploataciju mineralnih sirovina nafte i plina iznosi 2,6%, a za ostale
mineralne sirovine u rasponu do 2,6%, ukupnog prihoda ostvarenog njihovom
prodajom.

Iznimno
od odredbe stavka 2. ovoga članka naknada za eksploataciju mineralnih sirovina
iz članka 3. točke 7. ovoga Zakona, na područjima od značenja za jedinstveni
vodni režim, plaća se po propisima o vodama.

Naknada
iz stavka 1. ovoga članka prihod je Republike Hrvatske, a ustupa se općini ili
gradu, odnosno Gradu Zagrebu na području kojih se vrši eksploatacija i koristi
se za gospodarski razvoj te zaštitu okoliša i prirode, ako posebnim zakonom
nije drukčije određeno.

Visinu
naknade, u skladu s odredbom stavka 2. ovoga članka, određuje Vlada Republike
Hrvatske posebnom odlukom.

Kontrolu
izdvajanja i korištenja sredstava iz stavka 2. i 5. ovoga članka obavlja
Ministarstvo financija.

Članak
12.

Trgovačko
društvo i obrtnik dužni su racionalno iskorištavati ležišta mineralnih
sirovina.

Ležišta
mineralnih sirovina iskorištavaju se racionalno, prema ovom Zakonu, kad se
sirovine vade i oplemenjuju uz male gubitke korisne mineralne sirovine te ako
se pored osnovne mineralne sirovine, kad je to ekonomski opravdano, vade i
oplemenjuju druge mineralne sirovine koje se nalaze u ležištu.

Članak
13.

Radi
obnavljanja i održavanja rezervi mineralnih sirovina trgovačko društvo i
obrtnik moraju istodobno s eksploatacijom obavljati istraživanje mineralnih
sirovina.

Za
istraživanje iz stavka 1. ovoga članka trgovačko društvo i obrtnik izdvajaju
najmanje 3% ukupnog prihoda ostvarenog prodajom mineralne sirovine.

Sredstva
iz stavka 2. ovoga članka trgovačko društvo i obrtnik koriste u skladu sa
svojim godišnjim planom istražnih radova.

Kontrolu
izdvajanja sredstava iz stavka 2. ovoga članka obavlja Ministarstvo financija.

Članak
14.

Ako
trgovačko društvo i obrtnik raspolažu s utvrđenim rezervama mineralne sirovine
A + B kategorije za eksploataciju u narednih 25 godina, nisu dužni izdvajati
sredstva za istraživanje prema odredbi članka 13. stavka 2. ovoga Zakona.

Rezerve mineralnih sirovina iz stavka 1. ovoga članka
utvrđuje i razvrstava u kategorije povjerenstvo iz članka 59. ovoga Zakona po
posebnom propisu.

Članak 15.

Trgovačko
društvo i obrtnik dužni su nadoknaditi štetu koju prouzrokuju izvođenjem
rudarskih radova, osim ako se dokaže da je šteta nastala uslijed vanjskog
nepredvidivog i neotklonjivog događaja (viša sila) ili radnjom oštećenika ili
treće osobe.

II.
ISTRAŽIVANJE MINERALNIH SIROVINA

Članak
16.

Za
istraživanje mineralnih sirovina potrebno je odobrenje.

Odobrenje za istraživanje mineralnih sirovina iz
članka 3. točke 1. do 5. ovoga Zakona, osim za naftu i plin, izdaje
Ministarstvo gospodarstva.

Iznimno od odredbe stavka 2. ovoga članka odobrenje
za istraživanje mineralne sirovine iz članka 3. točke 4. ovoga Zakona obrtniku
izdaje ured državne uprave u jedinici područne (regionalne) samouprave nadležan
za poslove rudarstva u suglasnosti s Ministarstvom gospodarstva.

Odobrenje za istraživanje mineralnih sirovina iz
članka 3. točke 6. ovoga Zakona izdaje Ministarstvo gospodarstva u suglas­nosti
s Državnom upravom za vode.

Odobrenje za istraživanje mineralnih sirovina iz
članka 3. točke 7. ovoga Zakona izdaje ured državne uprave u jedinici područne
(regionalne) samouprave nadležan za poslove rudarstva.

Članak 17.

Ako tijelo državne uprave nadležno za poslove
rudarstva koje izdaje odobrenje za istraživanje mineralnih sirovina, na osnovi
predloženog opsega i vrste istražnih radova, utvrdi da su predviđeni istražni
radovi takvog značenja da se oni mogu izvoditi samo na osnovi rudarskog
projekta, rješenjem kojim odobrava istraživanje odredit će da se za izvođenje
istražnih radova izradi odgovarajući projekt, odnosno tehnička dokumentacija i
podnese na provjeru prema odredbama ovoga Zakona.

Članak 18.

Istraživanje mineralnih sirovina dozvoljeno je samo
unutar odobrenoga istražnog prostora.

Podaci o odobrenom istražnom prostoru unose se u
katastar istražnih prostora.

Članak 19.

Nije dozvoljeno istraživanje mineralnih sirovina na
prostoru na kojemu se nalaze gradska naselja, javne prometnice, vodoprivredni
objekti i uređaji, vojni objekti, spomenici kulture, posebno zaštićeni objekti
prirode i groblja, na prostoru iznad ili ispod elektroenergetskih vodova i
postrojenja te na prostoru na kojem se nalaze drugi objekti od općeg značenja
određeni posebnim propisima.

Ako su u pitanju mineralne sirovine od većeg
interesa, može se istraživati i na prostorima, odnosno područjima iz stavka 1.
ovoga članka uz prethodnu suglasnost i uvjete koje odredi tijelo državne uprave
u čiji djelokrug spadaju poslovi koji se odnose na objekte koji se nalaze na
tim prostorima, odnosno područjima.

Ako dođe do spora je li istraživanje mineralnih
sirovina na prostorima iz stavka 1. ovoga članka od većeg interesa, odluku o
tome donosi Vlada Republike Hrvatske.

Članak 20.

Nije dozvoljeno istraživanje mineralnih sirovina na
prostoru ispod zgrada koje se nalaze izvan gradskih naselja i na prostoru do 40
metara oko tih zgrada te na prostoru koji obuhvaća dvorište i vrtove izvan
gradskih naselja, bez suglasnosti vlasnika, odnosno ovlaštenika zgrade ili
zemljišta.

Ako su u pitanju mineralne sirovine od većeg interesa
može se istraživati i na prostorima iz stavka 1. ovoga članka, ako je utvrđen
interes Republike Hrvatske po propisima o izvlaštenju.

Članak 21.

Trgovačko društvo i obrtnik dužni su prijaviti
početak istražnih radova najkasnije 15 dana prije početka radova Državnom
inspektoratu i uredu državne uprave u jedinici područne (regionalne) samouprave
nadležnom za poslove rudarstva na čijem će području istraživati mineralne
sirovine.

Pri istraživanju nafte i prirodnog plina mora se u
roku iz stavka 1. ovoga članka prijaviti početak i završetak radova na svakoj
bušotini.

U roku iz stavka 1. ovoga članka mora se prijaviti
početak istražnih radova svima za koje je to određeno u odobrenju za istraživanje.

Članak
22.

Za
mikrolokaciju rudarskog objekta i postrojenja za istra­živanje mineralnih
sirovina, za izgradnju kojeg nije potrebna građevinska dozvola, treba ishoditi
odobrenje ureda državne uprave u jedinici područne (regionalne) samouprave
nadležnog za poslove rudarstva.

Ministar
gospodarstva donosi, uz prethodno pribavljenu suglasnost ministra nadležnog za
zaštitu okoliša i prostorno uređenje, bliže propise o sadržaju zahtjeva za
izdavanje odobrenja iz stavka 1. ovoga članka.

Članak 23.

Prilikom istraživanja, mineralne sirovine mogu se
vaditi za potrebe laboratorijskih ispitivanja, tehnoloških proba i utvrđi­vanja
uvjeta eksploatacije u količinama koje su navedene u odobrenju za istraživanje.

Članak 24.

Trgovačko društvo i obrtnik dužni su u tijeku istraživanja
podnositi izvješća tijelu državne uprave koje je izdalo odobrenje o obavljenim
istražnim radovima i rezultatima istraživanja.

Članak 25.

Nakon završetka ili trajnog obustavljanja istražnih
radova, trgovačko društvo i obrtnik dužni su na mjestima na kojima su izvođeni
istražni radovi provesti sve mjere osiguranja kojima se isključuje mogućnost
nastupanja opasnosti za ljude i imovinu kao i čovjekov okoliš i o tome
izvijestiti ured državne uprave u jedinici područne (regionalne) samouprave
nadležan za poslove rudarstva.

Osim mjera osiguranja iz stavka 1. ovoga članka,
trgovačko društvo i obrtnik dužni su provesti sanaciju terena na kojem su
obavljani istražni radovi, ukoliko se nakon obavljenih istraživanja ne nastavi
postupak za ishođenje odobrenja eksploatacijskog polja ili se zahtjev za
odobrenje eksploatacijskog polja odbije.

Ako tijelo državne uprave iz stavka 1. ovoga članka,
utvrdi da su provedene mjere osiguranja, mjere zaštite okoliša i sanacija istražnog
prostora nakon završetka istražnih radova mineralnih sirovina:

– iz članka 3. točke 1. do 6. ovoga Zakona dovoljne,
izdat će o tome potvrdu trgovačkom društvu, odnosno obrtniku i izvijestiti
Ministarstvo gospodarstva,

– iz članka 3. točke 7. ovoga Zakona dovoljne, izdat
će rješenje o brisanju istražnog prostora iz katastra istražnih prostora.

Nakon primitka izvješća iz stavka 3. ovoga članka,
Ministarstvo gospodarstva izdat će rješenje o prestanku važenja odobrenja za
istraživanje i brisanju istražnog prostora iz katastra istražnih prostora.

Članak 26.

Ako ured državne uprave u jedinici područne
(regionalne) samouprave nadležan za poslove rudarstva utvrdi da provedene mjere
osiguranja iz članka 25. stavka 1. ovoga Zakona nisu dovoljne, naredit će
trgovačkom društvu, odnosno obrtniku da u određenom roku otkloni utvrđene
nedostatke, a po potrebi da provede i druge mjere osiguranja.

Ako trgovačko društvo, odnosno obrtnik ne postupi po
naređenju iz stavka 1. ovoga članka, ured državne uprave u jedinici područne
(regionalne) samouprave nadležan za poslove rudarstva provest će potrebne mjere
osiguranja na trošak trgo­vačkog društva, odnosno obrtnika.

Članak
27.

Evidenciju
i nadzor nad objektima koji su postavljeni radi osiguranja prema odredbi članka
25. i 26. stavka 1. ovoga Zakona vodi nadležan županijski ured ili ured Grada
Zagreba na čijem se području ti objekti nalaze.

Članak
28.

Nadležno
tijelo državne uprave za poslove rudarstva oduzet će odobrenje za istraživanje
mineralne sirovine:

1. ako
nisu provedene propisane mjere zaštite na radu i potrebne mjere za sigurnost
ljudi, imovine i zaštitu čovjekovog okoliša naređene rješenjem Državnog
inspektorata,

2. ako
se istražnim radovima ometaju, odnosno ugrožavaju drugi rudarski radovi na
istom ili susjednim prostorima ili ako se istražnim radovima ugrožava buduća
eksploatacija mineralne sirovine,

3. ako
se pod vidom istražnih radova obavlja eksploatacija mineralnih sirovina,

4. ako
to zahtijevaju interesi obrane Republike Hrvatske,

5. ako
se ne započne s istražnim radovima u roku koji je određen u odobrenju za istraživanje,
a nisu nastupile nepredvi­đene teškoće.

Tijelo
državne uprave iz stavka 1. ovoga članka može oduzeti odobrenje za istraživanje
mineralne sirovine:

1. ako
nije izvršen onaj opseg istražnih radova koji je kao najmanji određen u
odobrenju za istraživanje, a nisu nastupile nepredviđene teškoće,

2. ako trgovačko društvo i obrtnik koji su kasnije
dobili odobrenje za istraživanje izvode radove kojima ometaju radove trgovačkom
društvu i obrtniku koji su prije dobili odobrenje za istraživanje,

3. ako trgovačko društvo i obrtnik istražuju
mineralne sirovine od većeg interesa protivno uvjetima određenim u prethodnoj
suglasnosti ili protivno uvjetima koje odredi tijelo državne uprave iz članka
19. stavka 2. ovoga Zakona,

4. ako trgovačko društvo i obrtnik u skladu s izdanim
odobrenjem, u tijeku istraživanja ne podnese tijelu državne uprave nadležnom za
poslove rudarstva izvješće o obavljenim istražnim radovima i rezultatima istraživanja.

Članak 29.

Ministar gospodarstva donosi, uz prethodno
pribavljenu suglasnost ministra nadležnog za zaštitu okoliša i prostorno
uređenje, bliže propise o sadržaju godišnjeg plana istraživanja, o sadržaju
zahtjeva za odobrenje istraživanja, postupku provođenja rasprave za dodjelu
odobrenja za istraživanje, načinu određivanja veličine istražnog prostora, sadržaju
odobrenja za istraživanje te sadržaju i rokovima podnošenja izvješća o istraživanju.

III.
EKSPLOATACIJA MINERALNIH SIROVINA

Članak
30.

Za
eksploataciju mineralnih sirovina potrebno je ishoditi:

1.
odobrenje za eksploatacijsko polje,

2.
rudarsku koncesiju za izvođenje rudarskih radova,

3.
građevinsku dozvolu za građenje rudarskih objekata i postrojenja,

4.
dozvolu za upotrebu rudarskih objekata i postrojenja s propisanom elektronskom
kolnom vagom.

O
rudarskoj koncesiji iz stavka 1. točke 2. ovoga članka tijelo državne uprave
koje dodjeljuje rudarsku koncesiju sklapa ugovor o koncesiji za eksploataciju
mineralnih sirovina s podnositeljem zahtjeva.

Koncesijom
za eksploataciju mineralnih sirovina stječe se pravo izvođenja rudarskih radova
u cilju gospodarskog korištenja mineralnih sirovina.

Članak 31.

Eksploatacija mineralnih sirovina dozvoljena je samo
unutar odobrenog eksploatacijskog polja.

Eksploatacijsko polje za eksploataciju mineralnih
sirovina iz članka 3. točke 1. do 5. ovoga Zakona, osim za naftu i plin,
odobrava Ministarstvo gospodarstva.

Eksploatacijsko polje za eksploataciju mineralnih
sirovina iz članka 3. točke 6. ovoga Zakona odobrava Ministarstvo gospodarstva
u suglasnost s Državnom upravom za vode.

Eksploatacijsko polje za eksploataciju mineralnih
sirovina iz članka 3. točke 7. ovoga Zakona odobrava ured državne uprave u
jedinici područne (regionalne) samouprave nadležan za poslove rudarstva.

Podaci o odobrenom eksploatacijskom polju unose se u
katastar eksploatacijskih polja.

Članak 32.

Ako je zahtjev za odobrenje eksploatacijskog polja
podnijelo trgovačko društvo, odnosno obrtnik za prostor na kojem je pret­hodno
obavio istraživanje, odobrenje će se izdati tom trgo­vačkom društvu, odnosno
obrtniku ako ispunjavaju propisane uvjete za eksploataciju.

Ako trgovačko društvo, odnosno obrtnik iz stavka 1.
ovoga članka ne ispunjavaju propisane uvjete za eksploataciju, trgo­vačko
društvo, odnosno obrtnik koji dobije odobrenje za eksploatacijsko polje dužan
je trgovačkom društvu, odnosno obrtniku koji je obavio istraživanje mineralnih
sirovina nadoknaditi svrhovito uložena sredstva u istražne radove.

Ako su zahtjev za odobrenje eksploatacijskog polja
podnijela dva ili više trgovačkih društava, odnosno obrtnika, koji nisu na tom
prostoru obavljali istraživanje, odobrenje će se izdati onom koji osigurava
najracionalniju eksploataciju mineralnih sirovina.

Članak 33.

Nije dozvoljena eksploatacija mineralnih sirovina na
prostorima i područjima na kojima se nalaze objekti iz članka 19. i 20. ovoga
Zakona.

Ako se radi o mineralnim sirovinama od većeg
interesa, tijelo državne uprave koje izdaje odobrenje za eksploataciju, može
dozvoliti eksploataciju i na prostorima, odnosno po­dručjima iz stavka 1. ovoga
članka uz suglasnost tijela državne uprave u čiji djelokrug spadaju poslovi
koji se odnose na te prostore, odnosno područja, određujući istodobno i mjere
koje se moraju poduzeti radi zaštite tih prostora, odnosno područja.

Članak 34.

Za građenje objekata na zemljištu u granicama
eksploatacijskog polja mora tijelo državne uprave koje izdaje građevinsku
dozvolu pribaviti mišljenje trgovačkog društva, odnosno obrtnika koji obavlja
eksploataciju mineralnih sirovina na tom eksploatacijskom polju, o mogućnosti
građenja objekata s obzirom na rudarske radove.

Ako veći interes zahtijeva mogu se preko
eksploatacijskog polja, uz ostavljanje sigurnosnih stupova mineralne sirovine,
izgrađivati javni putovi, željezničke pruge i druge prometnice, električni
vodovi visokog napona i vodoprivredni objekti.

Prije izrade investicijskog programa za objekte iz
stavka 2. ovoga članka investitor je dužan pribaviti mišljenje trgovačkog
društva, odnosno obrtnika koji obavlja eksploataciju o najprikladnijem pravcu i
položaju tih objekata na eksploatacijskom polju.

Članak 35.

Na osnovi podataka o utvrđenim količinama i kvaliteti
mineralnih sirovina te uvjeta eksploatacije, trgovačko društvo i obrtnik dužni
su izraditi dugoročni program eksploatacije i godišnje planove izvođenja
rudarskih radova.

Članak 36.

Za izvođenje rudarskih radova i za građenje rudarskih
objekata i postrojenja izrađuju se projekti.

Rudarski projekti izrađuju se za:

– izvođenje rudarskih radova,

– građenje objekata i postrojenja iz članka 8. točke
1. ovoga Zakona.

Rudarski objekti i postrojenja iz članka 8. točke 2.,
3., 4. i 5. ovoga Zakona grade se na osnovi projektne dokumentacije i postupkom
prema propisima o građenju.

Na moru se rudarski objekti i postrojenja iz članka
8. točke 2., 3., 4. i 5. ovoga Zakona grade na temelju rudarskih i pomorskih
propisa.

Rudarski projekti iz stavka 2. ovoga članka su:
glavni rudarski projekt, dopunski rudarski projekt i pojednostavljeni rudarski
projekt.

Glavni i dopunski rudarski projekti iz stavka 5.
ovoga članka mogu se izraditi i koristiti kao tipski rudarski projekti.

Članak 37.

Glavni rudarski projekt izrađuje se za izvođenje
rudarskih radova na novom ležištu mineralnih sirovina te za izgradnju rudarskih
objekata i postrojenja iz članka 8. točke 1. ovoga Zakona.

Članak 38.

Dopunski rudarski projekt izrađuje se za izvođenje
rudarskih radova i izgradnju objekata i postrojenja iz članka 8. točke 1. ovoga
Zakona, ako njihovo izvođenje, odnosno izgradnja nije predviđena glavnim
rudarskim projektom.

Dopunski rudarski projekt izrađuje se i za bitna
odstupanja od glavnog ili dopunskog rudarskog projekta pri izvođenju rudarskih
radova, odnosno pri gradnji objekata i postrojenja iz članka 8. točke 1. ovoga
Zakona.

Članak 39.

Pojednostavljeni rudarski projekt izrađuje se za
nebitna odstupanja od glavnog, odnosno dopunskog rudarskog projekta pri
izvođenju rudarskih radova te izgradnji objekata i postrojenja iz članka 8.
točke 1. ovoga Zakona.

Za
duboke bušotine pri istraživanju i eksploataciji mineralnih sirovina, koje se
izvode prema glavnom ili dopunskom rudarskom projektu, izrađuje se projekt
prilagodbe u vidu pojednostavljenoga rudarskog projekta.

Članak 40.

Rudarske projekte može izrađivati samo pravna osoba
registrirana za izradu rudarskih projekata.

Članak 41.

Glavni i dopunski rudarski projekti podliježu posebnoj
provjeri u pogledu rješenja o racionalnom iskorištavanju mineralnih sirovina te
o mjerama i normativima zaštite na radu, sigurnosti pogona i ljudi, podzemnih,
površinskih i susjednih objekata.

Provjeru glavnog i dopunskog rudarskog projekta
obavlja Stručno povjerenstvo koje osniva tijelo državne uprave nadležno za
poslove rudarstva koje je izdalo odobrenje za eksploatacijsko polje.

Troškove Stručnog povjerenstva za provjeru rudarskog
pro­jekta iz stavka 2. ovoga članka utvrđuje tijelo državne uprave nadležno za
poslove rudarstva koje je osnovalo Stručno povjerenstvo za provjeru rudarskog
projekta, a snosi ih trgovačko društvo, odnosno obrtnik koji je dostavio
projekt na provjeru.

Članak 42.

Zahtjevu za dodjelu rudarske koncesije za izvođenje
rudarskih radova potrebno je priložiti:

1. odobrenje za eksploatacijsko polje,

2. rudarski projekt s izjavom o obavljenoj provjeri i
prihva­ćanju projektnih rješenja,

3. lokacijsku dozvolu,

4. suglasnosti i mišljenja tijela i trgovačkih
društava koja su na provedenoj javnoj raspravi sudjelovala u određivanju
uvjeta, odnosno ograničenja uz koja se može obavljati eksploatacija,

5. dokaz o pravu izvođenja rudarskih radova za
nekretnine unutar odobrenoga eksploatacijskog polja i to za razdoblje od
najmanje 5 godina.

Dokaz iz stavka 1. točke 5. ovoga članka smatra se
naročito:

– izvadak iz zemljišne knjige,

– ugovor o zakupu sklopljen s vlasnikom nekretnine,

– ugovor ili odluka nadležne državne vlasti na
temelju koje je trgovačko društvo ili obrtnik stekao pravo vlasništva ili pravo
služnosti na nekretnini,

– ugovor o ortakluku sklopljen s vlasnikom
nekretnine,

– pisana suglasnost fiducijarnog vlasnika dana
dotadašnjem vlasniku nekretnine.

Rudarsku koncesiju za izvođenje rudarskih radova pri
eksploataciji mineralnih sirovina iz članka 3. točke 1.-6. ovoga Zakona
dodjeljuje Ministarstvo gospodarstva.

Rudarsku koncesiju za izvođenje rudarskih radova pri
eksploataciji mineralnih sirovina iz članka 3. točke 7. ovoga Zakona dodjeljuje
ured državne uprave u jedinici područne (regionalne) samouprave nadležan za
poslove rudarstva.

Iznimno od odredbe stavka 3. i 4. ovoga članka
izvođenje rudarskih radova pri eksploataciji mineralnih sirovina iz članka 3.
ovoga Zakona po pojednostavljenom rudarskom projektu odobrava odgovorna stručna
osoba trgovačkog društva ili obrtnika koji će izvoditi rudarske radove po
pojednostavljenom rudarskom projektu.

Članak
43.

Prilikom
dodjeljivanja rudarske koncesije za izvođenje rudarskih radova tijela državne
uprave koja ju dodjeljuju trebaju prosuditi:

– poslovni
ugled podnositelja zahtjeva,

–
sposobnost podnositelja zahtjeva za ostvarivanje koncesije,

–
financijsku povoljnost ostvarivanja koncesije,

– utjecaj ostvarivanja koncesije na očuvanje i
zaštitu prirodnog okoliša.

Razdoblje za koje se dodjeljuje rudarska koncesija
određuje se na temelju količine i rasprostiranja utvrđenih bilančnih rezervi
mineralne sirovine na odobrenom eksploatacijskom polju, a koje omogućuju
trgovačkom društvu, odnosno obrtniku trajanje eksploatacije najviše 40 godina,
uz planiranu godišnju proizvodnju navedenu u zahtjevu.

Članak 44.

Rudarska koncesija za izvođenje rudarskih radova sadrži:

– tvrtku trgovačkog društva, odnosno ime obrtnika
kojemu se dodjeljuje rudarska koncesija za izvođenje rudarskih radova,

– naziv provjerenoga rudarskog projekta na temelju
kojeg se dodjeljuje rudarska koncesija za izvođenje rudarskih radova,

– uvjete i oganičenja s javne rasprave za odobrenje
eksploatacijskog polja,

– katastarsku općinu i broj katastarskih čestica na
kojima se dodjeljuje rudarska koncesija za izvođenje rudarskih radova,

– dan do kojeg se mora započeti s ostvarivanjem
rudarske koncesije za izvođenje rudarskih radova,

– naziv tijela i trgovačkih društava kojima se mora
prijaviti početak ostvarivanja rudarske koncesije za izvođenje rudarskih
radova.

Rudarska koncesija za izvođenje rudarskih radova iz
stavka 1. ovoga članka dostavlja se:

– podnositelju zahtjeva za dodjelu rudarske koncesije
za izvođenje rudarskih radova,

– vlasniku, odnosno korisniku nekretnine na kojoj se
dodjeljuje rudarska koncesija za izvođenje rudarskih radova,

– Državnom inspektoratu.

Članak 45.

Za građenje rudarskih objekata i postrojenja potrebna
je gra­đevinska dozvola.

Građevinsku dozvolu za građenje rudarskih objekata i
postrojenja iz članka 8. točke 1. i 2. ovoga Zakona izdaje Ministarstvo
gospodarstva.

Građevinsku dozvolu za građenje rudarskih objekata i
postrojenja iz članka 8. točke 3. ovoga Zakona izdaje ured državne uprave u
jedinici područne (regionalne) samouprave nadležan za poslove rudarstva.

Građevinsku dozvolu za građenje rudarskih objekata i
postrojenja iz članka 8. točke 4. ovoga Zakona izdaje Ministarstvo
gospodarstva.

Građevinsku dozvolu za građenje rudarskih objekata i
postrojenja iz članka 8. točke 5. ovoga Zakona izdaje ured državne uprave u jedinici
područne (regionalne) samouprave nadležan za poslove graditeljstva.

Iznimno
od odredbe iz stavka 2. ovoga članka odobrenje za građenje ili rekonstrukciju
objekata i postrojenja iz članka 8. točke 1. ovoga Zakona po pojednostavljenom
rudarskom projektu izdaje odgovorna stručna osoba trgovačkog društva ili
obrtnika.

Članak
46.

Za
mikrolokaciju rudarskog objekta i postrojenja za eksploataciju mineralnih
sirovina, za izgradnju kojeg nije potrebna građevna dozvola, treba ishoditi
odobrenje ureda državne uprave u jedinici područne (regionalne) samouprave
nadležnog za poslove rudarstva.

Ministar
gospodarstva donosi, uz prethodno pribavljenu suglasnost ministra nadležnog za
zaštitu okoliša i prostorno ure­đenje, bliže propise o sadržaju zahtjeva za
izdavanje odobrenja iz stavka 1. ovoga članka.

Članak 47.

Trgovačko društvo i obrtnik dužni su prijaviti
početak ostvarivanja rudarske koncesije za izvođenje rudarskih radova, odnosno
početak građenja rudarskih objekata i postrojenja Državnom inspektoratu, uredu
državne uprave u jedinici područne (regionalne) samouprave nadležnom za poslove
rudarstva te svima kojima je to u rudarskoj koncesiji za izvođenje rudarskih
radova, odnosno građevinskoj dozvoli za građenje rudarskih objekata i
postrojenja propisano, najkasnije 15 dana prije početka izvođenja rudarskih
radova, odnosno početka građenja rudarskih objekata i postrojenja.

Članak 48.

Rudarski objekti i postrojenja mogu se početi
koristiti, odnosno staviti u pogon nakon što nadležno tijelo državne uprave
izda dozvolu za upotrebu.

Dozvolu za upotrebu izdaje tijelo državne uprave koje
je izdalo građevinsku dozvolu za građenje rudarskih objekata i postrojenja.

Izdavanje dozvole za upotrebu rudarskih objekata i
postrojenja provodi se postupkom prema propisima o građenju.

Članak 49.

Tipska postrojenja za istraživanje i eksploataciju
mineralnih sirovina mogu se koristiti, u skladu s rješenjima iz rudarskog
projekta, prema propisima o zaštiti pri radu.

Članak 50.

Ako se rad u jamskim pogonima i površinskim kopovima
ili u njihovim dijelovima, ili u pogonima za eksploataciju nafte ili prirodnog
plina mora privremeno prekinuti zbog nepredviđenih okolnosti trgovačko društvo
i obrtnik dužni su o tim okolnostima izvijestiti Državni inspektorat najkasnije
u roku 24 sata nakon obustave radova.

O privremenoj obustavi radova koja je unaprijed
planirana, trgovačko društvo, odnosno obrtnik dužan je izvijestiti tijelo državne
uprave iz stavka 1. ovoga članka 15 dana prije obustave radova.

Prije obustave radova iz stavka 2. ovoga članka, koja
će trajati duže od 15 dana, mora se izvršiti potrebno premjeravanje i moraju se
dopuniti rudarski planovi te sastaviti zapisnik o uzrocima obustave radova i o
opasnostima koje se mogu pojaviti prilikom ponovnog otvaranja jamskog pogona
ili površinskog kopa, odnosno naftnog i plinskog polja.

Za
vrijeme privremene obustave radova glavni jamski prostori moraju se održavati u
takvom stanju da se njima može prolaziti bez opasnosti.

Članak
51.

Ako dođe do potpune ili trajne obustave eksploatacije
u pojedinim jamskim pogonima, površinskim kopovima ili naftnom i plinskom
polju, trgovačko društvo i obrtnik dužni su najkasnije 15 dana prije obustave
radova o tome izvjestiti tijelo državne uprave koje je dodijelilo rudarsku
koncesiju za izvođenje rudarskih radova i Državni inspektorat.

O obustavi radova u pojedinim jamskim pogonima ili
površinskim kopovima odlučuje trgovačko društvo, odnosno obrtnik.

Tijelo državne uprave koje je dodijelilo rudarsku
koncesiju za izvođenje rudarskih radova može u slučaju obustave radova iz
stavka 1. ovoga članka osnovati povjerenstvo koje će na licu mjesta ispitati
razloge za obustavu radova, postojanje rezervi mineralnih sirovina te njihovu
iskorištenost.

Ako povjerenstvo iz stavka 3. ovoga članka utvrdi da
rezerve mineralne sirovine nisu iskorištene i da postoji mogućnost dalje
eksploatacije, tijelo državne uprave koje je dodijelilo rudarsku koncesiju za
izvođenje rudarskih radova odredit će mjere zaštite preostale mineralne
sirovine.

Članak 52.

Ako trgovačko društvo i obrtnik prestanu s radom, svi
rudarski planovi i skice, mjeračke knjige i ostala dokumentacija o sta­nju
rudarskih radova u vrijeme prestanka rada, predaju se na čuvanje tijelu državne
uprave koje je dodjelilo rudarsku koncesiju za izvođenje rudarskih radova.

Tijelo državne uprave koje je dodjelilo rudarsku
koncesiju za izvođenje rudarskih radova dužno je dokumentaciju iz stavka 1.
ovoga članka dati na uvid svakom trgovačkom društvu ili obrtniku koji je
zainteresiran za obnovu radova na napuštenom eksploatacijskom polju.

Članak 53.

Trgovačko društvo i obrtnik dužni su u tijeku
izvođenja i nakon završetka eksploatacijskih radova, u skladu s lokacijskom
dozvolom i projektnim rješenjem na osnovi kojeg je dodijeljena rudarska
koncesija za izvođenje rudarskih radova, sanirati devastirano zemljište.

Pravne i fizičke osobe koje protuzakonito obavljaju
istra­živanje ili eksploataciju mineralnih sirovina moraju sanirati nelegalnim
radovima devastirano zemljište.

U slučaju da osobe iz stavka 2. ovoga članka ne obave
sanaciju nelegalnim radovima devastiranog zemljišta, to će učiniti ured državne
uprave u jedinici područne (regionalne) samouprave nadležan za poslove
rudarstva na trošak počinitelja devastacije zemljišta.

Članak 54.

Kad trgovačko društvo i obrtnik potpuno ili trajno
obustave eksploatacijske radove dužni su na prostoru na kojem su obavljeni
eksploatacijski radovi provesti sve mjere osiguranja kojima će se isključiti
nastupanje opasnosti za ljude, imovinu i zemljište te o tome izvjestiti ured državne
uprave u jedinici područne (regionalne) samouprave nadležan za poslove
rudarstva.

Ako
tijelo državne uprave iz stavka 1. ovoga članka, po pribavljenom mišljenju
tijela državne uprave nadležnog za zaštitu okoliša i prostorno uređenje, utvrdi
da su provedene mjere osiguranja, mjere zaštite okoliša i sanacija
eksploatacijskog polja nakon završetka eksploatacijskih radova mineralnih
sirovina:

– iz
članka 3. točke 1.–6. ovoga Zakona dovoljne, izdat će o tome potvrdu trgovačkom
društvu, odnosno obrtniku i izvijestiti Ministarstvo gospodarstva,

– iza
članka 3. točke 7. ovoga Zakona dovoljne, izdat će rješenje o brisanju
eksploatacijskog polja iz katastra eksploatacijskih polja.

Nakon
primitka izvješća iz stavka 2. ovoga članka, Ministarstvo gospodarstva izdat će
rješenje o brisanju eksploatacijskog polja iz katastra eksploatacijskih polja.

Članak
55.

Ako
ured državne uprave u jedinici područne (regionalne) samouprave nadležan za
poslove rudarstva utvrdi da provedene mjere osiguranja iz članka 54. stavka 1.
ovoga Zakona nisu dovoljne, naredit će trgovačkom društvu, odnosno obrtniku da
u određenom roku otkloni utvrđene nedostatke, a po potrebi da provede i druge
mjere osiguranja.

Ako trgovačko društvo i obrtnik ne postupe po
naređenju iz stavka 1. ovoga članka ured državne uprave u jedinici područne
(regionalne) samouprave nadležan za poslove rudarstva provest će potrebne mjere
osiguranja na trošak trgovačkog društva, odnosno obrtnika.

Članak 56.

Odredbe članka 27. ovoga Zakona primjenjuju se i na
objekte koji su postavljeni radi osiguranja prema odredbama članka 54. i 55.
stavka 1. ovoga Zakona.

Članak 57.

Tijelo državne uprave koje je izdalo odobrenje za
eksploatacijsko polje i dodijelilo rudarsku koncesiju za izvođenje rudarskih
radova, oduzet će isto:

1. ako se unatoč upozorenja, neracionalno iskorištava
ležište mineralne sirovine,

2. ako se eksploatacijom ugrožava život i zdravlje
radnika i drugih osoba, imovina većeg opsega ili čovjekov okoliš, a druge mjere
nisu dovoljne da se to spriječi,

3. ako se, unatoč pisanog upozorenja, ne plaća naknada
za eksploataciju mineralne sirovine,

4. ako se istodobno s eksploatacijom ne obavlja istraživanje
mineralne sirovine radi obnavljanja i održavanja rezervi,

5. ako se ne otpočne s ostvarivanjem rudarske
koncesije za izvođenje rudarskih radova i građenjem rudarskih objekata i
postrojenja u roku određenom u rudarskoj koncesiji za izvođenje rudarskih
radova ili u građevinskoj dozvoli za građenje rudarskih objekata i postrojenja,
osim ako do odgode nije došlo uslijed više sile.

Članak 58.

Ministarstvo gospodarstva donosi uz prethodno
pribavljenu suglasnost ministra nadležnog za zaštitu okoliša i prostorno
uređenje bliže propise o sadržaju zahtjeva za odobrenje eksploatacijskog polja,
postupku provođenja javne rasprave za odobrenje eksploatacijskog polja i o
načinu određivanja njegove veličine, o sadržaju rješenja kojim se odobrava
eksploatacijsko polje, o sadržaju zahtjeva za dodjelu rudarske koncesije za
izvođenje rudarskih radova i zahtjeva za dobivanje građevinske dozvole za gra­đenje
rudarskih objekata i postrojenja, o sadržaju rudarske koncesije za izvođenje
rudarskih radova i sadržaju građevinske dozvole kojom se odobrava građenje
rudarskih objekata i postrojenja, o sadržaju godišnjeg i dugoročnog programa
izvođenja rudarskih radova na eksploataciji mineralnih sirovina, o sadržaju
rudarskih projekata i postupku njihove provjere, o uvjetima koje moraju
ispunjavati trgovačka društva i obrtnici koji izrađuju rudarske projekte.

IV.
REZERVE MINERALNIH SIROVINA

Članak
59.

Trgovačko
društvo i obrtnik dužni su voditi evidenciju o rezervama mineralnih sirovina.

Trgovačko
društvo i obrtnik dužni su svake godine do 15. ožujka dostaviti podatke o
rezervama mineralnih sirovina sa stanjem na dan 31. prosinca prethodne godine
Ministarstvu gospodarstva.

Članak
60.

Rezerve
mineralnih sirovina razvstavaju se u klase i kategorije prema propisima o
jedinstvenom načinu utvrđivanja, evidentiranja i prikupljanja podataka o
rezervama mineralnih sirovina i o bilanci tih rezervi.

Ministar
gospodarstva donijet će propise iz stavka 1. ovoga članka.

Članak
61.

Trgovačko
društvo i obrtnik dužni su prije traženja odobrenja za dodjelu eksploatacijskog
polja i svake pete godine nakon dobivenog odobrenja, odnosno rješenja o
potvrđivanju rezervi, dostaviti Povjerenstvu za utvrđivanje rezervi mineralnih
sirovina podatke i dokumenataciju o rezervama mineralnih sirovina s prijedlogom
za razvrstavanje u klase i kategorije.

Članak 62.

Povjerenstvo iz članka 61. ovoga Zakona osniva i
njene članove imenuje ministar gospodarstva.

Na osnovi dobivenih podataka i dokumentacije te
prijedloga trgovačkog društva ili obrtnika povjerenstvo iz članka 61. ovoga
Zakona utvrđuje i ovjerava količine i kakvoću rezervi mineralnih sirovina i o
tome izdaje rješenje.

Troškove
povjerenstva iz stavka 1. ovoga članka snosi trgo­vačko društvo, odnosno
obrtnik.

Postupak
utvrđivanja i ovjere rezervi mineralnih sirovina iz stavka 2. ovoga članka
provodi se prema propisima koje će donijeti ministar gospodarstva.

V.
RUDARSKI PLANOVI I RUDARSKA MJERENJA

Članak
63.

Trgovačko
društvo i obrtnik koji se bave istraživanjem ili eksploatacijom mineralnih
sirovina dužni su na osnovi mjerenja izrađivati i dopunjavati planove, odnosno
karte iz kojih se može utvrditi stanje rudarskih radova i rudarskih objekata i
njihov me­đusobni položaj, te položaj rudarskih radova i rudarskih objekata u
odnosu na stare rudarske radove i objekte, kao i u odnosu na druge objekte i
vode na površini.

Članak
64.

Trgovačko
društvo i obrtnik koji se bave istraživanjem ili eksploatacijom mineralnih
sirovina moraju imati:

1. položajni
nacrt istražnog prostora, odnosno eksploatacij­skog polja,

2.
izvod iz katastarskog plana s ucrtanim granicama istraž­nog prostora, odnosno
eksploatacijskog polja,

3.
geološku kartu istražnog prostora, odnosno eksploatacijskog polja i njegove
okoline te karakteristične geološke profile.

Trgovačko
društvo i obrtnik iz stavka 1. ovoga članka mora imati i druge planove koje
prema potrebi određuje Ministarstvo gospodarstva.

Članak
65.

Trgovačko
društvo i obrtnik dužni su o svim izvršenim mje­renjima voditi ovjerene
mjeračke knjige.

Mjeračke
knjige ovjeravaju se prema propisima o ovjeravanju poslovnih knjiga.

Položajni
nacrt istražnog prostora, odnosno eksploatacijskog polja i rudarska mjerenja na
osnovi kojih se izrađuju rudarski planovi moraju biti priključeni na državnu
izmjeru.

VI.
KATASTAR ISTRAŽNIH PROSTORA I EKSPLOATACIJSKIH POLJA

Članak 66.

Tijelo državne uprave koje izdaje odobrenje za istraživanje,
odnosno odobrenje za eksploatacijsko polje dužno je voditi katastar odobrenih
istražnih prostora i katastar odobrenih eksploatacijskih polja.

Tijelo državne uprave koje izdaje odobrenje dužno je
pored katastra iz stavka 1. ovoga članka voditi i evidenciju o svim traženim
istražnim prostorima, zbirku isprava te popis trgovačkih društava ili obrtnika
kojima su izdana odobrenja za istraživanje, odnosno popis trgovačkih društava i
obrtnika kojima su izdana odobrenja za eksploatacijsko polje, odnosno
dodijeljena rudarska koncesija za izvođenje rudarskih radova.

Članak 67.

Ministar gospodarstva donijet će bliže propise o
katastru odobrenih istražnih prostora i katastru odobrenih eksploatacijskih
polja, o načinu vođenja evidencije o traženim istražnim prostorima te o načinu
vođenja zbirke isprava i popisa trgovačkih dru­štava i obrtnika kojima su izdana
odobrenja za istraživanje ili za eksploatacijsko polje, odnosno dodijeljena
rudarska koncesija za izvođenje rudarskih radova.

VII.
STRUČNA SPREMA RADNIKA ZA OBAVLJANJE ODREĐENIH POSLOVA

Članak
68.

Poslove i zadatke stručnog rukovođenja pri izvođenju
rudarskih radova, izrade i provjere rudarskih projekata, izrade dokumentacije o
rezervama mineralnih sirovina obavljanja nadzora, samostalnog obavljanja
rudarskih mjerenja, samostalnog rukovanja eksplozivnim sredstvima, te druge
poslove pri istraživanju i eksploataciji mineralnih sirovina mogu obavljati
samo radnici koji u pogledu stupnja i vrste stručne spreme te radnog iskustva
ispunjavaju propisane uvjete i koji su položili stručni ispit.

Članak
69.

Trgovačko
društvo dužno je svojim općim aktom, a obrtnik kolektivnim ugovorom utvrditi
obvezu stručnog usavršavanja i provjeru stručne osposobljenosti za radnike koji
rade na poslovima za koje je prema odredbama ovoga Zakona propisana stručna
sprema i radno iskustvo.

Ministar
gospodarstva uz suglasnost ministra prosvjete i športa propisat će uvjete iz
članka 68. ovoga Zakona, te način polaganja stručnog ispita i provjere stručne
osposobljenosti.

VIII.
ZAŠTITNE MJERE

Članak 70.

Trgovačka društva i obrtnici provode zaštitu na radu
prema odredbama ovoga Zakona, propisima o zaštiti na radu i propisima kojima se
utvrđuju uvjeti za siguran rad, zaštitu okoliša i zdravlje uposlenih pri
izvođenju rudarskih radova.

Propise kojima se utvrđuju uvjeti za siguran rad,
zaštitu okoliša i zdravlje uposlenih pri izvođenju rudarskih radova, iz stavka
1. ovoga članka, donosi ministar gospodarstva uz pribavljenu suglasnost
ministara nadležnih za zaštitu okoliša i prostorno uređenje, te za rad i
socijalnu skrb.

Članak 71.

Pri izvođenju rudarskih radova trgovačko društvo i
obrtnik dužni su poduzeti i mjere potrebne za zaštitu života i zdravlja ljudi i
zaštitu imovine prema važećim propisima.

Ovlaštenici i vlasnici zemljišta i objekata na
eksploatacijskom polju i ostali građani, pri kretanju i radu na
eksploatacijskom polju, dužni su pridržavati se mjera zaštite i uputstava
trgovačkog društva i obrtnika.

Članak 72.

Trgovačko društvo i obrtnik prema svojim specifičnim
prilikama, organiziraju službu spasavanja i vatrogasnu jedinicu i opskrbljuju
ih potrebnom opremom.

Poslove, odnosno radne zadatke ekipe za spasavanje i
vatrogasne jedinice obavljaju radnici koji su za te poslove posebno
osposobljeni.

Članak 73.

Ako za potrebe trgovačkog društva i obrtnika rudarske
radove izvodi jedno ili više drugih trgovačkih društava i obrtnika, prije početka
radova, radnici tih trgovačkih društava i obrtnika moraju se upoznati s
propisima i mjerama zaštite na radu, te opasnostima koje mogu nastati tijekom
izvođenja radova.

Trgovačko društvo i obrtnik iz stavka 1. ovoga članka
pri izvođenju rudarskih radova dužni su postupiti po odredbama ovoga Zakona.

Nadzor nad provođenjem propisanih tehničkih normativa
i mjera zaštite na radu, pored odgovornih radnika trgovačkog društva i obrtnika
koji izvode radove, obavljaju i za to posebno određeni radnici trgovačkog društva
i obrtnika za čije potrebe se ti radovi izvode.

Međusobni odnosi trgovačkih društava i obrtnika iz
stavka 1. i 3. ovoga članka uređuju se ugovorom.

Članak
74.

Svaki
radnik u trgovačkom društvu i kod obrtnika dužan je pridržavati se propisanih
tehničkih normativa, mjera zaštite na radu i zaštite od požara.

Poslovodstvo
u trgovačkom društvu, obrtnik i druge osobe odgovorne za izvođenje rudarskih
radova određene općim aktom o mjerama zaštite na radu, kao i radnici koji
obavljaju nadzor nad zaštitom na radu, imaju pravo privremeno udaljiti od
obavljanja poslova, odnosno radnih zadataka radnika koji je izvršio povredu
neke od propisanih mjera kojima se ugrožava osobna i kolektivna sigurnost.

Članak
75.

Svaki
radnik u trgovačkom društvu i kod obrtnika dužan je odmah najkraćim putem
izvijestiti odgovornog radnika o svakoj pojavi opasnosti pri izvođenju
rudarskih radova, a naročito o pojavi eksplozivnih, zagušljivih i otrovnih
plinova, o provali vode, pojavi vatre, gorskom udaru, nekontroliranoj erupciji
nafte ili prirodnog plina te o drugim pojavama koje mogu ugroziti sigurnost
ljudi i imovine.

O
pojavama iz stavka 1. ovoga članka trgovačko društvo i obrtnik dužni su odmah
najkraćim putem izvijestiti Državni inspektorat.

Članak
76.

Trgovačko
društvo i obrtnik dužni su odmah najkraćim putem izvijestiti Državni
inspektorat i nadležnu policijsku postaju o svakom smrtnom slučaju, grupnoj
povredi, težoj povredi na radu i o svakom drugom udesu.

IX.
UPRAVNI I INSPEKCIJSKI NADZOR

Članak
77.

Upravni
nadzor nad provedbom ovoga Zakona i propisa donijetih na osnovi njega, provodi
Ministarstvo gospodarstva.

Inspekcijske
poslove obavlja Državni inspektorat po posebnom zakonu.

X.
KAZNENE ODREDBE

Članak
78.

Novčanom
kaznom od 40.000,00 do 250.000,00 kuna kaznit će se za prekršaj pravna i
fizička osoba:

1. ako
obavlja istraživanje mineralnih sirovina bez odobrenja (članak 16. stavak 1.),

2. ako
obavlja eksploataciju mineralnih sirovina bez isho­đene rudarske koncesije za
izvođenje rudarskih radova (članak 30. stavak 1. točka 2.),

3. ako obavlja eksploataciju mineralnih sirovina
izvan eksploatacijskog polja (članak 31. stavak 1.),

4. ako eksploatira mineralne sirovine na prostoru,
odnosno području na kojem eksploatacija nije dozvoljena (članak 33. stavak 1.),

5. ako
gradi rudarske objekte i postrojenja bez građevinske dozvole (članak 45. stavak
1.),

6. ako
pusti u rad rudarske objekte i postrojenja bez dozvole za upotrebu (članak 48.
stavak 1.),

7. ako
nakon završetka ili trajne obustave eksploatacijskih radova ne izvrši potrebne
mjere osiguranja ili ako u tijeku izvo­đenja ili završetka eksploatacijskih
radova ne izvrši sanaciju devastiranog zemljišta (članak 53.).

Za prekršaje iz stavka 1. ovoga članka kaznit će se i
odgovorna osoba u pravnoj osobi novčanom kaznom od 5.000,00 do 25.000,00 kuna.

Članak 79.

Novčanom kaznom od 15.000,00 do 150.000,00 kuna
kaznit će se za prekršaj pravna i fizička osoba:

1. ako obavlja istraživanje izvan istražnog prostora
(članak 18. stavak 1.),

2. ako istražuje mineralne sirovine na prostoru,
odnosno području na kojem istraživanje nije dozvoljeno ili ako istražuje
mineralne sirovine od većeg interesa bez prethodne suglasnosti nadležnog tijela
državne uprave, odnosno protivno datim uvjetima (članak 19. i 20. stavak 1.),

3. ako pri istražnim radovima vadi veću količinu
mineralnih sirovina od one koja je navedena u odobrenju za istraživanje (članak
23.),

4. ako ne podnese izvješće o izvršenim istražnim
radovima i o rezultatima istraživanja u određenom roku ili ako nakon završetka
ili trajnog obustavljanja istražnih ili eksploatacijskih radova ne podnese
izvješće nadležnom tijelu državne uprave sa svom dokumentacijom o rezultatima
istraživanja, odnosno svom dokumentacijom o stanju rudarskih radova (članak 24.
i 52. stavak 1.),

5. ako nakon završetka ili trajnog obustavljanja
istražnih radova ne izvrši potrebne mjere osiguranja (članak 25. stavak 1.),

6. ako ne izradi dugoročni program, odnosno godišnji
plan radova, te ako na osnovi mjerenja ne izradi ili ne dopuni planove, odnosno
karte iz kojih se može utvrditi stanje rudarskih radova i rudarskih objekata i
njihov međusobni položaj (članak 35. i 63.),

7. ako rudarske radove ne izvodi u skladu s
odobrenjem za istraživanje ili u skladu s rudarskom koncesijom za izvođenje
rudarskih radova, a rudarske objekte i postrojenja ne gradi u skladu s
građevinskom dozvolom (članak 16., članak 17., članak 30. stavak 1. točka 2.,
članak 44. stavak 1. i članak 45. stavak 1.),

8. ako ne vodi evidenciju o rezervama mineralnih
sirovina, ili ako ne dostavi u propisanom roku podatke o rezervama Ministarstvu
gospodarstva (članak 59.),

9. ako ne izradi dokumentaciju o rezervama mineralnih
sirovina ili ju ne dostavi u propisanom roku povjerenstvu za utvrđivanje
rezervi mineralnih sirovina (članak 61.).

Za prekršaje iz stavka 1. ovoga članka kaznit će se i
odgovorna osoba u pravnoj osobi novčanom kaznom od 1.500,00 do 15.000,00 kuna.

Članak 80.

Novčanom kaznom od 5.000,00 do 50.000,00 kuna kaznit
će se za prekršaj pravna i fizička osoba:

1. ako ne prijavi u određenom roku početak i završetak
istražnih radova i početak izvođenja rudarskih radova, odnosno građenja
rudarskih objekata i postrojenja (članak 21. i 47.),

2. ako za mikrolokaciju rudarskog objekta i
postrojenja ne ishodi odobrenje (članak 22. i 46.),

3. ako najkasnije u roku 24 sata nakon obustave
radova ne izvijesti Državni inspektorat da se rad u jamskim pogonima ili
površinskim kopovima ili u njihovim dijelovima ili u pogonima za eksploataciju
nafte ili prirodnog plina, mora privremeno prekinuti zbog nepredviđenih
okolnosti, ili ako u roku 15 dana prije privremene obustave radova koja je
unaprijed planirana ne izvijesti Državni inspektorat o obustavi radova, ili ako
najkasnije 15 dana prije potpune i trajne obustave eksploatacije u pojedinim
jamskim pogonima ili površinskim kopovima o tome ne izvijesti tijelo državne
uprave koje je dodijelilo rudarsku koncesiju za izvođenje rudarskih radova i Državni
inspektorat te lučku kapetaniju, odnosno kapetaniju pristaništa ako se
eksploatacija obavlja na plovnom putu (članak 50. stavak 1. i 2. i članak 51.
stavak 1.),

4. ako na poslove i zadatke vršenja nadzora i
rukovođenja rasporedi radnike koji ne ispunjavaju uvjete iz članka 68. ovoga
Zakona.

Za prekršaj iz stavka 1. ovoga članka kaznit će se i
odgovorna osoba u pravnoj osobi novčanom kaznom od 500,00 do 5.000,00 kuna.

Članak 81.

Za prekršaj iz članka 78. stavka 1. točke 1., 2., 3.,
i 4. i prekršaje iz članka 79. stavka 1. točke 1., 2. i 3. ovoga Zakona izreći
će se uz novčanu kaznu:

– zaštitna mjera oduzimanja predmeta koji su bili
namije­nje­ni ili uporabljeni za počinjenje prekršaja ili su nastali poči­njenjem
prekršaja ili kad postoji opasnost da će se takvi predmeti ponovno uporabiti za
počinjenje prekršaja bez obzira na to jesu li u vlasništvu počinitelja,

– mjera oduzimanja protupravno stečene imovinske
koristi ostvarene prekršajem.

Protupravnom imovinskom koristi iz stavka 1. ovoga
članka smatra se tržišna vrijednost nelegalnom eksploatacijom dobivene
mineralne sirovine.

XI.
PRIJELAZNE I ZAVRŠNE ODREDBE

Članak
82.

Mjesne
zajednice koje su dobile odobrenje za eksploataciju određenih mineralnih
sirovina po propisima koji su važili do stupanja na snagu Zakona o rudarstvu
(»Narodne novine« br. 27/91.), a po odrebama ovoga Zakona nemaju pravo baviti
se eksploatacijom mineralnih sirovina, mogu se baviti eksploatacijom tih
mineralnih sirovina do roka određenog u odobrenju, ali najduže godinu dana od
stupanja na snagu Zakona o rudarstvu (»Narodne novine«, br. 27/91.).

Članak
83.

Radnici,
koji obavljaju poslove i zadatake nadzora ili rukovođenja u trgovačkim
društvima koja se bave istraživanjem ili eksploatacijom mineralnih sirovina iz
članka 3. točke 7. ovoga Zakona, a ne ispunjavaju uvjete iz članka 68. ovoga
Zakona, mogu i nadalje obavljati poslove i zadatke na kojima su se zatekli na
dan 1. lipnja 1983. godine, ako su imali najmanje 10 godina radnog iskustva na
tim poslovima i zadacima.

Članak 84.

Ministar gospodarstva donijet će propise iz članka
29., 58. i 60. stavka 2., članka 62. stavka 4., članka 67. i 69. stavka 2.
ovoga Zakona u roku od šest mjeseci od dana stupanja na snagu Zakona o
rudarstvu (»Narodne novine« br. 27/91.).

Članak
85.

Do
donošenja novih propisa iz članka 84. ovoga Zakona ostaju na snazi:

1. odredbe članka 157. stavka 1. Zakona o rudarstvu
(»Na­rod­ne novine«, br. 19/83.),

2. odredbe članka 115. do 124. Zakona o rudarstvu
(»Narod­ne novine«, br. 18/75.),

3. Pravilnik o postupku revizije rudarskih projekata
(»Narod­ne novine«, br. 23/84.),

4. Pravilnik o sadržaju dugoročnog programa i
rudarskih projekata za istraživanje i eksploataciju čvrstih mineralnih sirovina
(»Narodne novine«, br 10/87.),

5. Pravilnik o katastru istražnih prostora i
eksploatacijskih polja, te o načinu vođenja evidencije, zbirke isprava i popisa
rudarskih organizacija (»Narodne novine«, br. 23/84.).

Članak 86.

Danom stupanja na snagu Zakona o rudarstvu (»Narodne
novine«, br. 27/91.) prestaje važiti Zakon o rudarstvu (»Narodne novine«, br.
19/83.), te se isključuje od primjene na teritoriju Republike Hrvatske odredba
članka 19. Zakona o stranim ulaganjima (»Službeni list SFRJ«, br. 77/88.).

Članak 87.

Ministar gospodarstva donijet će propise iz članka
70. stavka 2. ovoga Zakona u roku od 2 godine od dana stupanja na snagu Zakona
o izmjenama i dopunama Zakona o rudarstvu (»Narodne novine«, br. 114/01.).

Članak 88.

Postupci za privredne prijestupe pokrenuti do dana stupanja na snagu Zakona o izmjenama i dopunama Zakona o rudarstvu (»Narodne novine«, br. 114/01.), dovršit će se prema propisima po kojima su pokrenuti.

Pročišćeni tekst, NN 190/2003-2987